Ouerpaar vra gebede na fratsongeluk | Maroela Media
Ouerpaar vra gebede na fratsongeluk
Adriaan van Niekerk. Foto: Verskaf
'n Ouerpaar van Pretoria het mense versoek om vir hul seuntjie, wat twee en 'n half jaar oud is, te bid nadat hy ernstige kopbeserings opgedoen het in 'n fratsongeluk.
Volgens Letitia van Niekerk, klein Adriaan se ma, het sy Donderdagoggend in trurat met haar motor uit die oprit van hul huis in Sinoville, noord van Pretoria, gery. "Die deur het oopgegaan en Adriaan het uitgeval. Dit was 'n fratsongeluk."
Adriaan het ernstige kopbeserings opgedoen en is na die Netcare Montana-hospitaal gehaas. "Sy toestand is steeds kritiek, maar ons sien elke dag 'n klein verbetering. Daar is nog 'n baie, baie lang pad om te stap, maar ons bid en hoop hy is besig om gesond te word."
Volgens Van Niekerk is Adriaan aan 'n ventilator gekoppel en word hy steeds onder verdowing gehou. "Die dokters doen elke dag alles wat hulle kan. Elke klein verbetering is iets positief."
Van Niekerk het mense bedank wat vir haar en haar man, Riaan, se seuntjie bid. "Ons wil vir almal wat vir ons bid, dankie sê. Duisende mense bid vir hom en as nog duisende mense vir hom kan bid, sal dit 'n verskil maak. Ons is baie dankbaar vir al die boodskappe, gebede en bystand."